El Cinema Tívoli acomiada 2017 a lo gran, amb les projeccions de Coco, Jumanji, Paddington 2 i Star Wars
2025-07-24

El mes de desembre entra  en la seua recta final, amb les imminents festes nadalenques molt a prop i amb la pròxima benvinguda a l’any nou. Així, el Cinema Tívoli de Burjassot tirarà la casa per la finestra durant les pròximes tres setmanes amb les projeccions de quatre bombes cinematogràfiques, algunes sens dubte, de les més esperades de la temporada.

D’una banda, durant el cap de setmana del Nadal, arriben “Coco”, l’esperadísima nova pel·lícula de Píxar, i “Jumanji: bienvenidos a la jungla”, seqüela de la famosa pel·lícula de 1995, protagonitzada per Robin Williams. Una setmana més tard, durant l’últim cap de setmana de 2017, el cinema Tívoli acollirà l’arribada de “Paddington 2”, mentre que per a donar la benvinguda a l’any 2018, i en un cap de setmana en què Burjassot també rebrà l’esperada arribada dels Reis Mags d’Orient, el Tívoli s’ha reservat el plat més fort de l’any: “Star Wars: los últimos Jedi”.

La nova pel·lícula de Píxar, “Coco”, és un film d’animació per a tots els públics que té com a protagonista a Miguel, un xiquet de 12 anys, que viu en un petit i alegre poble mexicà i que pertany a una família de sabaters, en la qual la música està prohibida. Durant generacions, els Rivera han censurat la música perquè creuen que hi ha una maledicció en ella. I és que, fa molts anys, el seu besavi va abandonar a la seua dona per a seguir el seu somni de ser músic, i per açò la música es va declarar morta per a tots ells. Però Miguel guarda en el seu interior l’anhel de ser músic i, malgrat la maledicció familiar, Miguel no desistirà en la voluntat de fer realitat el seu somni. “Coco” es projectarà en el Tívoli el 22 de desembre, a les 18h. El 23 i el 25 de desembre, les projeccions seran  a les 17h.

Aqueixos mateixos dies, la gran pantalla del Tívoli acollirà també la projecció de “Jumanji: benvenidos a la jungla”, la nova versió d’una de les pel·lícules d’aventures més emblemàtiques dels anys noranta.  Concretament, el divendres 22 de desembre, la projecció serà a les 20h, mentre que el dissabte 23 de desembre i el dilluns 25 de desembre, les projeccions de “Jumanji” seran a les 19:30h. El misteriós i letal joc Jumanji reapareix més de vint anys després. És l’època actual, i quatre adolescents s’introdueixen en aquesta nova aventura, ara a partir d’un videojoc que serveix com un portal a través de l’espai-temps. Absorbits pel món de Jumanji, un joc que no es pot abandonar fins que acaba la partida, els joves s’enfrontaran a rinoceronts, mambes negres i una infinita varietat de paranys de la selva.

La continuació de les aventures de l’ós peruà Paddington arriba a Burjassot el 29 i el 30 de desembre, a les 17h i a les 19:30h. Amb el nou lliurament d’aquesta comèdia familiar per a tots els públics, Paddington ja està feliçment integrat i viu amb la família Brown. S’ha convertit, a més, en un membre molt popular de la comunitat de Windsor Gardens. En la tenda d’antiguitats de Mr. Gruber, descobrirà un meravellós llibre “pop-up”. Com es tracta del regal perfecte per a l’aniversari de la tia Lucy, que celebra el seu centenari, Paddington decidirà realitzar una sèrie d’estranys treballs per a poder comprar el llibre. Però tot es complica quan el llibre és robat i Paddington decideix disposar-se a detenir al lladre, amb l’ajuda dels Brown.

Finalment, a partir de la màgica vesprada del 5 de gener, els Reis Mags d’Orient hauran passat per Burjassot per a deixar un bon regal als amants de la saga més famosa de la història del cinema. “Star Wars: los últimos Jedi” es projectarà el 5 de gener, a les 17h. El 6 i el 7 de gener, es projectarà a les 17h i a les 20h. Aquest vuitè lliurament de la saga espacial comença immediatament després dels fets ocorreguts al final de “Star Wars: El despertar de la fuerza” (2015). En ella es plantegen moltes incògnites per als protagonistes. Es convertirà la jove ferrovellera Rei, procedent del planeta Jakku, en Jedi després de veure que és sensible a la Força? Serà el llegendari Mestre Jedi, Luke Skywalker, exiliat a un llunyà lloc de la galàxia, qui ensenye a Rei els designis de la Força? Com afrontarà la General de la Resistència Leia Organa la mort de Han Solo a les mans del seu fill Ben Solo, convertit en Kylo Ren , cap dels Cavallers de la Primera Ordre? Què faran ara el talentós pilot de la Resistència Poe Dameron i Finn, l’ex-soldat d’assalt que està lliure de les arpes de la Primera Ordre? Totes les respostes, en el Cinema Tívoli de Burjassot.